Farg‘onada aqidaparastlik g‘oyalarini targ‘ib qilgan ikki fuqaro qo‘lga olindi

Davlat xavfsizlik xizmatining Farg‘ona viloyati bo‘yicha boshqarmasi hamda viloyat IIB xodimlari sa’y-harakati bilan diniy ekstremistik oqimlar ta’siriga tushib qolgan yoshlarning noqonuniy xatti-harakatlariga chek qo‘yildi. Bu haqda O‘zA xabar qildi.
Qo‘qon shahrida yashovchi, 2001-yilda tug‘ilgan M.O. o‘zining Samsung Galaxy A31 telefoni orqali Telegram messenjerida akkaunt ochib, O‘zbekiston davlat tuzumini konstitutsiyaga xilof tarzda o‘zgartirishga qaratilgan, aqidaparastlik g‘oyalari bilan yo‘g‘rilgan hamda “O‘zbekiston islom harakati” terroristik tashkilotiga tegishli bo‘lgan diniy materiallarni yaqinlariga tarqatib kelgan.
Farg‘ona shahrida yashovchi, 2000-yilda tug‘ilgan Q.B. esa Instagram ijtimoiy tarmog‘idagi o‘z profiliga aqidaparastlik g‘oyalarini targ‘ib qiluvchi videolar, ma’ruzalar va jihod qilish haqidagi ovozli matnlarni joylab, o‘zining virtual obunachilariga targ‘ib qilib kelgan.
Ikkala holat yuzasidan Vazirlar Mahkamasi huzuridagi Din ishlari bo‘yicha qo‘mita bergan xulosalarga ko‘ra, ushbu shaxslardan olingan materiallarni O‘zbekiston Respublikasi hududiga olib kirish, tayyorlash va tarqatish taqiqlanadi.
Endilikda ularning xatti-harakatlariga huquqiy baho beriladi.